钦定古今图书集成/明伦汇编/官常典/第687卷 > 吕祖俭
## 钦定古今图书集成/明伦汇编/官常典/第687卷 > 吕祖俭

按《宋史》本传：“祖俭，字子约，祖谦之弟也。受业祖谦，如
诸生，监明州仓，将上，会祖谦卒。部法，半年不上者为
违年，祖俭必欲终期丧，朝廷从之。诏违年者以一年
为限，自祖俭始终更赴铨。丞相周必大语尚书尤袤
招之，祖俭已调衢州法曹，而后往见。潘时经略广东，
欲辟为属，祖俭辞。寻以侍从郑侨、张杓、罗点、诸葛庭”
瑞荐，召，除籍田令。中丞何澹所生父继室周氏死，澹
欲服伯母服，下太常百官杂议。祖俭贻书宰相曰：“《礼》
曰：‘为伋也妻者，是为白也母’。今周氏非中丞父之妻
乎？将不谓之母而谓之何？中丞为风宪首，而以不孝
令百僚何观焉？”除司农簿。已而乞补外，通判台州。宁
宗即位，除太府丞。时韩𠈁胄寖用事，正言李沐论右
相赵汝愚，罢之。祖俭奏：“汝愚亦不得无过，然未至如
言者所云。”𠈁胄怒曰：“吕寺丞乃预我事邪？”会祭酒李
祥、博士杨简皆上书讼汝愚，沐皆劾罢之。祖俭乃上
封事曰：“陛下初政清明，登用忠良，然曾未逾时，朱熹，
老儒也，有所论列，则亟使之去；彭龟年，旧学也，有所
论列，亦亟许之去。至于李祥，老成笃实，非有偏比，盖
众听所共孚者，今又终于斥逐，臣恐自是天下有当
言之事，必将相视以为戒，钳口结舌之风，一成而未
易反是岂国家之利邪？”又曰：“今之能言之士，其所难
非在于得罪君父，而在忤意权势。姑以臣所知者言
之难，莫难于论灾异，然言之而不讳者，以其事不关
于权势也。若乃御笔之降，庙堂不敢重违，台谏不敢
深论，给舍不敢固执，盖以其事关贵幸，深虑乘间激
发而重得罪也。故凡劝导人主事从中出者，盖欲假
人主之声势，以渐窃威权耳。比者闻之道路，左右𣊓
御于黜陟废置之际，间得闻者，车马辐凑，其门如市恃权怙宠，摇撼外庭。臣恐事势浸淫，政归幸门，不在
公室。凡所荐进，皆其所私，凡所倾陷，皆其所恶。岂但
侧目惮畏，莫敢指言，而阿比顺从，内外表里之患，必
将形见。臣因李祥获罪而深及此者，是岂矫激自取
罪戾哉？实以士气颓靡之中，稍忤权臣，则去不旋踵。
私忧过计，深虑陛下之势孤，而相与维持宗社者寖
寡也。”疏既上，束担待罪。有旨：吕祖俭朋比罔上，安置
韶州。中书舍人邓驲缴奏祖俭罪不至贬。御笔：“祖俭
意在无君，罪当诛窜逐，已为宽恩。”会楼钥进读吕公
著元祐初所上十事，因进曰：“如公著，社稷臣，犹将十
世宥之。前日大府寺丞吕祖俭以言事得罪者，其孙
也。今投之岭外，万一即死，圣朝有杀言者之名，臣窃
为陛下惜之。”上问祖俭所言何事，然后知前日之行
不出上意。𠈁胄谓人曰：“复有救祖俭者，当处以新州
矣。”众莫敢出口。有谓𠈁胄曰：“自赵丞相去，天下已切
齿，今又投祖俭瘴乡，不幸或死，则怨益重，曷若少徙
内地？”𠈁胄亦悟。祖俭至庐陵，将趋岭，得旨改送吉州，
遇赦，量移高安。二年卒，诏令归葬。祖俭之谪也，朱熹
与书曰：“熹以官则高于子约，以上之顾遇，恩礼则深
于子约，然坐视群小之为，不能一言以报效，乃令子
约独舒愤懑，触群小而蹈祸机，其愧叹深矣。”祖俭报
书曰：“在朝行闻时事，如在水火中，不可一朝居，使处
乡闾，理乱不知，又何以多言为哉！”在谪所，读书穷理，
卖药以自给。每出，必草屦徒步，为逾岭之备。尝言：“因
世变有所摧折，失其素履者，固不足言矣；因世变而
意气有所加者，亦私心也。”所为文有《大愚集》。